- MAK
- ←
- 15
- →

15
Yeisu I Talmilil Pilato Matanaa
(Mataiyo 27:1-2, 11-26; Luke 23:1-5, 13-25; Diyon 18:28-19:16)
1 Mweluluga kekeisi hot, topowon bwabwatal avaliyau Yudiya wali tohouwa, Logugui ana topankite ge tologugui gegewel wali nuwatu hi pamaisena. Inoke Yeisu hi yowan ge hi en hi na hi teli Pilato nimanaa.
2 Pilato Yeisu i neli i ba, “Owa Yudiya wali kin?”
Yeisu i ba, “He i ola te wam baaba ei.”
3 Topowon bwabwatal Yeisu ana woliwoli i gewi hi baunan. 4 Yaka Pilato i nel al i ba, “Wali baaba nige nu lalahe? U kite, woliwoli i gewi te hi baunan kaiwem e!”
5 Yaa Yeisu topowon bwabwatal wali woliwoli nige etega i lalahe, inoke Pilato nuwana i ahe.
6 Baliman maisena ge maisena, Nopalegi Hagalena ana sauga elana, toulutuk dela toto ebo Yudiya nihi hile, Pilato ni sokal ge ni tagil. 7 He sauga o elana, tau etega alana Balabas alonau ge wana pan topihigelgel heliya iyoho dela, heliya nige nuwaliya Loma wali logugui, inoke sauga etega hi lut ge hi taulol. 8 Boda hi na Pilato elana ge hi awanun toulutuk dela etega ni sokal kaiweliya, ni ola to i giginol baliman maisena ge maisena elana.
9 Inoke Pilato i nel i ba, “Tab nuwamiu komiu Yudiya wami kin na sokal kaiwemiu?” 10 I ba ola o, kaiwena i atena bubun hot, topowon bwabwatal Yeisu hi lamwa pulowanan te hi ahe ge hi teli nimanaa. 11 Yaa topowon bwabwatal boda ali pel hi teli* Ta ba “boda ali pel hi teli” o ebo ta ba “boda ali pei hi teli.” ge nihi ba Pilato Balabas ni sokal ge bahi Yeisu ni sosokal.
12 Yaka Pilato boda i nelil al i ba, “Hauna gun na ginol toto ku ba Yudiya wali kin kaiwena?”
13 Yaka hi yoga hi ba, “U lokolosan!”
14 Inoke Pilato i nelil i ba, “Hauna kaiwena ge na lokolosan? Hauna nak i ginol?”
Abwe hi yoga balbalgig hot hi ba, “U lokolosan!”
15 Pilato nuwana boda nuwaliya ni pwawaisi, yaka Balabas i sokal kaiweliya. Inoke i ba tolohaveyan hihiu eloelolina hi ahe Yeisu hi nibinibihan, yaka i teli tolohaveyan nimaliyaa nihi lokolosan.
Tolohaveyan Yeisu Hi Talatalawasi-an
(Mataiyo 27:27-31; Diyon 19:2-3)
16 Tolohaveyan Yeisu hi en pwatanik logugui ana limi bwabwatana gamwanaa, inoke wali pan tolohaveyan gegewel hi yoga gogonil. 17 Kaliko yayapona matana pepol i ola kin ali kaliko, hi ahe ge hi pagaloi. Pepesala hi ahe hi ginol ana hanahana ge hi teli kokowanaa. 18 Inoke hi yoga elana hi ba, “Atema owa, Yudiya wali kin.” 19 Inoke suki etega hi ahe kokowana hi lololi, ge tuwana hi lokukuluvi-an. Yaka hi loepwakoku awonaa ge ana awatauwan hi ginol. 20 Sauga hi talatalawasi-an i mowasi, inoke kaliko yayapona matana pepol hi leke yoho ge totona ana kaliko hi pagaloi. Inoke hi en tagilan ge nihi na nihi lokolosan.
Yeisu Hi Lokolosan
(Mataiyo 27:32-44; Luke 23:26-43; Diyon 19:17-27)
21 Tau etega hi pwawa kamwasaa, gagama Sailini, alana Saimon, Aleksenda ge Lupas tamaliya, i neem tola i nana i tutuk Yelusalema. Inoke hi palawakik ge Yeisu ana kolos ni kalivai. 22 Yeisu hi en pwatanik hi na panuwa alana Goligota. (Goligota ana sapu heiya “Pana Babaloma.”) 23 Inoke oine alona ge valam etega alana meya hi vikuhiya ge hi pek tage ni im, yaa nige i iim. 24 Inoke hi tagahikan kolos elana ge hi pamilil. Yaka tolohaveyan ana kaliko hi wali, yaka pat hi ahe galavenu etega hi galavenu-an, inoke eliyana kaliko ana pwahin tomaha tomaha hi guyauan elal.† Mataiyo 27:35 ana epwamwananal paiya nu kite.
25 Mweluluga naen kilok elana te Yeisu hi lokolosan. 26 Ana woliwoli hi lele inoke hi tagahikan i ba, “Yudiya wali kin.” 27 Tokaoma eluwa alonau hi lokolosil. Etegana ana kolos hi pamilila labena awonaa ge etegana labena gegebanaa. 28 Inoke Buki Bwabwalena ana baaba i tabwa tunahot, i ba, “Iya al ge, alonau ya logugui ana toleke.”‡ Toleli papanet houhouwel, enuna puna 28 ana baaba hi leli, enuna nigeya.
29 Gamagalau bolo Yeisu hi nonopapalegi-an mataliya i nok hi kite, yaka kaunuliya hi loniknikan ge hi lamwa tunatuna-an hi ba, “Valila u ba tage Limi Bwabwalena nu pasamwalekaleka ge lan eton gamwanaa nu tal al. 30 He kolos u loluwan ge totom nu pwamwaliwa!”
31 Topowon bwabwatal ge Logugui ana topankite Yeisu hi lamwa tunatuna-an i ola al to. Totoliya hi pebaaba-agil hi ba, “Gamagalau getogal i pwamwalil, yaa nige bosowaina totona ni pwamwal. 32 Tage iya Mesaiya! Tage iya Isileli wali kin! Totona kolos ni loluwan inoke ta kite ge ta abulilek-an.” Ge bolo alonau hi lokolosil, heliya al Yeisu hi sinalian.
Yeisu wana Yaomal
(Mataiyo 27:45-56; Luke 23:44-49; Diyon 19:28-30)
33 Alalati bwagatau, panuwa gegewena i gogou ana siga tili kilok kokoyavi. 34 Tili kilok elana, Yeisu analiya elana i yoga nabiyan i ba, “Eloi, eloi, lama sabakitani?” Baaba o ana sapu heiya, “No Yehoba, no Yehoba, hauna kaiwena ge u miluwagau?”
35 Gamagalau enuna bolo hi taltalmilila o, oV anana hi hago yaka hi ba, “Ku laegan, oV Ilaitiya§ Pana Hibilu elana, Ilaitiya alana ana hago kekeisi i ola baaba “Eloi.” Gamagalau Yeisu wana yoga hi hago panak. i yogaan to.”
36 Tau etega i patalelu i na balou i ahe, i pahun oine manumanunina elana ge i vinum, inoke i teliek suki matanaa ge i paelu heyan Yeisu i im. Yaka i ba, “Ta matamatan ga ta kite tab Ilaitiya ni nem ge ni ahe kolos elana.”
37 Yeisu i yoga anana i bwata, inoke yawalina i mowasi.
38 Kaliko mamanana toto hi pakuki ge Limi Bwabwalena gamwana hi baba tomwaya, i maleli telipunek natiya i na i lau paiya. 39 Tolohaveyan wali tohouwa toto i talmilila Yeisu manininaa, wana yoga i hago ge wana yaomal i kite, yaka i ba, “Tunahot tau ya Yehoba Natuna!”
40 Yowau enuna hi talmililek laha ge mataliya i nok Yeisu hi gagayawa-an. Gamwaliyaa Meli Magidala yovana, valihina Meli toto heval Yemesa ge Yosepa hinaliya, ge etega al Salome. 41 He sauga Yeisu iyoho Galili, yowau bolo ya hi toulil ge hi matahikan. Yowau hi gewi al bolo alonau hi na Yelusalema, heliya al iyoho to.
Yeisu Hi Teli Salaiya
(Mataiyo 27:57-61; Luke 23:50-56; Diyon 19:38-42)
42 Lan Sabwata ana lan lovivina, ge lan ni gan Sabwata. Inoke sauga panuwa i kokoyavi, 43 Yosepa gagama Alimadiya atena i pamatuwa, i nok i na Pilato elana ge Yeisu tuwana i awanuni. He Yosepa iya gamagal alana bwabwatana etega Yudiya wali tologugui gamwaliyaa, ge iya al i matamatan Yehoba wana abalogugui kaiwena. 44 Sauga Pilato wasa i hago tage Yeisu iyaka i aliga, atena i you, inoke tolohaveyan wali tohouwa i yogaan ge i neli ebo tunahot Yeisu iyaka i aliga. 45 Pilato wana wasa i pek i tunahot, inoke Pilato Yeisu tuwana i talamwan Yosepa ni ahe. 46 Yosepa kaliko waiwaisana enuna i pwamola, inoke i nok i na Yeisu tuwana i ahe kolos elana, kaliko elana i osiya, ge i na i teli salaiya toto hi ken tukan pat elana. Inoke pat bwabwatana etega hi pakul pwatanik ge salai awana hi paankaus. 47 He Meli Magidala yovana ge Meli toto Yosepa hinana hi kite Yeisu ga hi teliya.

- MAK
- ←
- 15
- →

*15:11: Ta ba “boda ali pel hi teli” o ebo ta ba “boda ali pei hi teli.”

†15:24: Mataiyo 27:35 ana epwamwananal paiya nu kite.

‡15:28: Toleli papanet houhouwel, enuna puna 28 ana baaba hi leli, enuna nigeya.

§15:35: Pana Hibilu elana, Ilaitiya alana ana hago kekeisi i ola baaba “Eloi.” Gamagalau Yeisu wana yoga hi hago panak.

© 1947, 1997, 2011 The Bible Society of Papua New Guinea