- TUWALALI
- ←
- 9
- →

9
Sol I Tabwa Toabulilek
(Tuwalali 22:6-16; 26:12-18)
1 Sol iyoho Yelusalema Babala oV wana tohago i pihigelgel-agil nuwana ni lolil. Yaka i nok topowon bwabwatal wali tohouwa elana, 2 ge i awanun Yudiya wali tapwalolo ana tohouwa oV bolo Damasiko wali leta enuna ni ginolil. Leta o gamwaliyaa i ba ebo oSV {Yeisu wana kamwasa ana tototoulil} Sol ni pwawal, ebo bolau ebo yowau, inoke bosowaina ni yowanil ge ni pwatanik Yelusalema. Inoke Sol oV leta o i bugulan ge i egon.
3 Sauga i nanawa Damasiko kaiwena ge kelaubwa ni vin, inoke abwe mwananal etega i loem labulabumwa ge oV Sol i yane painan. 4 Yaka i sogu i tala bilibiliya, ge oV anan etega i hago i baaba elana i ba, “Sol, Sol! Hauna kaiwena u papalomwan-agau?”
5 Yaka Sol i ba, “Babala, henala owa?”
Inoke oV wana nel i lahe i ba, “Nau Yeisu toto u papalomwan-an. 6 He u lut ge u nok u na panuwaa, inoke abwe nihi baewa elam oV hauna gun nu ginol.”
7 Bolau bolo avaliya Sol hi nawanawa hi taltalmilil, yaa nige oV baaba etega hi babaunan. OV Anan ya hi hago, yaa nige oV gamagal etega hi kikite. 8 Inoke Sol i lutem bilibiliya ge matana i panana, yaa nige oV bugul etega i kikite. Inoke hi aheya nimanaa ge hi pwatanik Damasiko. 9 Lan eton matana i gogou, ge i ola al nige oV aanan i aan ge nige oV wewel i iim.
10 Tohago etega alana Ananaiyasi i miminaa Damasiko. Pankite etega i masal eliyana inoke pankite o elana Babala i yogaan i ba, “Ananaiyasi!”
OV Anana i lahe i ba, “Babala, nau iyehe.”
11 Inoke Babala i baek elana i ba, “U nok u na ga kamwasa elana, toto oVR alana hi ba ‘Kamwasa Sasapona,’ inoke oV {tau etega alana Sol, iya i neem Tasisi}, nu loyaan Yudasa wana limiya, kaiwena iya iyoho i awaawanun. 12 Ana pankite elana oV tau etega alana Ananaiyasi i kite i nem, oV nimana i teli elana ge i awanun tage matana ni waisi al.”
13 Ananaiyasi i ba, “Babala, tau o oV wasana i gewi nabi ya hago. He iya te oV {wam gamagalau bolo hi abulilek-agiwa Yelusalema elana} i apapanak-agil. 14 Ge topowon bwabwatal oV gasisi hi pek elana inoke i nem te Damasiko tage oV {gamagalau bolo hi kukululu alam elana} ni yowanil.”
15 Inoke Babala i baek elana i ba, “U nok, kaiwena oV Sol iyaka ya hile ni tabwa no totuwalali. Iya oV alau ni wasaan bolo nige Isileli gamagaliliyau i oola avaliyau wali kin elal, ge i ola al gamagalau Isileli elal. 16 Ge nau abwe na pankite oV lomwan bwabwatana ni pwawa alau kaiwena.”
17 Yaka Ananaiyasi i nok, i na i tuk limi gamwanaa, inoke oV nimana i teli elana ge i ba, “Taliu Sol, Babala i patunau, iya Yeisu toto i masala elam sauga u nenem kamwasaa. I patunau ya nem oV matam na panana, ge oV Yayaluwa Bwabwalena nu kalaopopwi.” 18 Sauga o bugul etega i ola moti unuliya i soguem Sol matanaa ge matana i waisi al, inoke i lut ge i babitaiso. 19 Yaka abwe i aanan ge tuwana i gasisi al.
Sol I Papaatena Damasiko
Lan enuna Sol i miminaa Damasiko alonau ge tohago. 20 Yaka sauga o i nok i na Yudiya wali limi tapwalolo elal ge i papaatena i ba, “Yeisu iya Yehoba Natuna.” 21 Gamagalau bolo hi lalaegan Sol elana oV nuwaliya hi ahe, ge hi nel hi ba, “He iya tau toto valila Yelusalema elana oV {bolo hi kululuwa alan ya elana} i apapanak-agil, age? Ge iya i nem labi ya nuwana ni yowanil, yaka ni ahel ge ni pwatanik topowon bwabwatal elal, age?” 22 He Sol wana papaatena i gagasisi nawa, inoke oV {Yudiya bolo hi miminaa Damasiko} i pankitel tunahot Yeisu iya Mesaiya, yaka nige bosowailiya oV anana nihi lahe.
23 Lan i gewi i mowasi inoke Yudiya hi migogo ge hi logugui tage oV Sol nihi tagapaaliga, 24 yaa Sol iyaka oV wasa i hago wali logugui o kaiwena. Lan ge bulin oV panuwa ana abatagitagil hi matahikan, nuwaliya oV Sol nihi lol. 25 Inoke bulin etega Sol ana tototoulil oV egowa hi ahe ge oV Sol hi usana egowa gamwanaa, yaka hi pakuki lowana Damasiko ana gana gogohawanina etega elana.
Sol wana Nok Yelusalema
26 Sol i na Yelusalema ge nuwana tage ni tuk tohago ali pwahin elana, yaa gegewel hi lovakunan, kaiwena nige hi aabulilek-an te iya iyaka i tabwa tohago. 27 Yaka Banabas oV Sol i ahe ge i pwatanik apostolowau elal, inoke oV wali wasa i pek i ba, “Kamwasa elana Babala i masal Sol elana ge i baaba eliyana, ge Damasiko elana ginebi wana atimatuwa oV Yeisu alana i papaatena-an.” 28 Inoke Sol alonau tohago hi miminaa o, yaka oV Yelusalema gamwana bwalibwaligena i nopainan ge ginebi wana atimatuwa i papaatena Babala alana elana. 29 I ola al alonau Yudiya bolo hi papana Gilik hi baaba ge hi awabalgig, yaa heliya oV kamwasa hi loya ge nihi tagapaaliga. 30 Sauga toabulilek oV wasa ya hi hago, yaka hi ahe ge hi pwatanik Sisaliya, inoke hi patuna i na wana panuwaa Tasisi.
31 Inoke toekelesiya Yudiya, Galili ge Sameliya ali labi gegewena elal hi mibubun nige oV palopalomwan hi pwapwawa. Yaka wali abulilek i gagasisi nawa, ge yawaliliya ana nawanawa alona wali awatauwan Babala elana. Ge Yayaluwa Bwabwalena wana labe eliyana ali pwahin i bwatabwata ya.
Pita wana Tuwalali Panuwa Lida ge Yopa
32 Pita i nopain toekelesiya panuwa maisena ge maisena elal, inoke sauga etega i nok Yehoba wana gamagalau elal bolo hi miminaa panuwa Lida. 33 Panuwa o elana oVR toelolol etega i pwawa alana Ainiyasi, nige bosowaina ni lutem wana abakenuwa baliman ana gewi eit. 34 Pita i baek elana i ba, “Ainiyasi, Yeisu Keliso i pwamolowa. U lut ge oV wam abakenu u abubun.” Yaka sauga o Ainiyasi i lut. 35 Gamagalau gegewel bolo hi miminaa Lida ge labi Salon hi kite, inoke hi abulilek ge hi mipil oV awoliya hi pek Babala elana.
36 Panuwa Yopa elana yova etega alana Tabita, iya toabulilek, alana Pana Gilik elana hi ba Dokasa.* Pana Alameik “Tabita” ge Pana Gilik “Dokasa” ali sapu i ola “bwasumu diya.” OV Wana sauga gegewena i talamwan oV tuwalali waiwaisana i ginol ge oV togulagula i label. 37 Saugenana o i kasiyebwa ge i aliga, inoke oV tuwana hi ul ge hi teliya limi gamwana toto natiya. 38 Yopa nige ana bwaga i gagan Lida elana. Inoke sauga tohago bolo hi miminaa Yopa oV wasa hi hago Pita iyoho Lida, yaka oV bolau labui hi patunal hi na hi baek Pita elana hi ba, “Etimwawa u nem aloma owa ta nok wama panuwaa.”
39 Inoke Pita i lut alonau hi nok. Sauga i vin, inoke hi en heyan limi gamwana toto natiya. Yaka abuabulau gegewel oV Pita hi mipainan hi kahikahin ge oV {kaliko bolo Dokasa i helil sauga nige ga i aaliga} hi pankite.
40 Pita i ba gegewel hi tagil oV limi gamwana natiya hi eguluwan, yaka i loepwakoku ge i awanun. I awanun haba, inoke i mipil ge i baek Dokasa bobowagana elana i ba, “Tabita, u lut.” Yaka oV matana i panana, ge sauga oV Pita i kite, i lut i misiyo. 41 Pita i aheya nimanaa, i labe ge i kukupamilil. Yaka abwe oV toabulilek ge abuabulau i yogaagil hi ulutuk, inoke oV Dokasa i pankitel iyaka i molu. 42 Inoke wana molu wasana i lelu Yopa ana labi gegewena elana, ge gamagalau hi gewi hi abulilek Babala elana. 43 Pita i miminaa Yopa lan i gewi al, i miminaa tau etega alana Saimon wana limiya. Tau ya wana tuwalali bwasumu kunisiliya elana oV bugul enuna i awaawaginol.

- TUWALALI
- ←
- 9
- →

*9:36: Pana Alameik “Tabita” ge Pana Gilik “Dokasa” ali sapu i ola “bwasumu diya.”

© 1947, 1997, 2011 The Bible Society of Papua New Guinea