- DIYON
- ←
- 4
- →

4
Yeisu alona ge Sameliya Yovana Hi Baaba Wewel kaiwena
1 Palisi oV wasa hi hago te Yeisu iyaka oV {gamagalau hi gewi}} i ahel i patohago-agil ge i pababitaisol, inoke wana tohago iyaka oV Diyon wana tohago hi gewi lakel. 2 He Yeisu nige totona oV gamagal etega i papababitaiso, wana tohago ya te hi giginol. 3 Sauga Yeisu i atena te iya oSV wasana Palisi iyaka hi hago, yaka labi Yudiya i eguluwan ge i sikal al i na labi Galili.
4 Kamwasa toto Yeisu i noek, labena Sameliya elana te i nosolaa, 5 inoke i na i vin Sameliya awanina etega alana Saika. Awan o nige ana bwaga i yayapu bilibili toto Yakobo i pek natuna Yosepa elana. 6 Wewel kenken etega iyoho to valila Yakobo i ken. Nawanawa kaiwena Yeisu tuwana i aliga, inoke i misiyowa wewel kenken awana bebenaa. Sauga o iyaka i ola alalati bwagatau.
7-8 Sauga o Yeisu wana tohago iyaka hi na panuwaa oV aanan nihi pwapwamola, inoke abwe Sameliya yovana etega i nok wewel wagi kaiwena. Yaka Yeisu i baek yova elana i ba, “Tab bosowaina oV wewel nu wage nu pem na im?”
9 Sameliya yovana i baek Yeisu elana i ba, “Owa Yudiya gamagalina ge nau Sameliya yovana. He ga i ola ge u baem elau tage oV wewel na wage nu im?” Yova oV baaba o i baunan, kaiwena Yudiya nige avaliyau Sameliya hi heliheliyam.
10 Yeisu oV yova anana i lahe i ba, “Binimala nu atena oSV hauna toto Yehoba i guyauan, ge binimala nu atena henala nau ge oV wewel ya awanun elam, inoke nu awanun elau ge oV wewel yawalina gaganina na pewa.”* Ta ba “wewel yawalina gaganina na pewa”, o ebo ta ba, “wewel toto yawalim ni pewa na pewa elam.”
11 Yaka yova i ba, “Tonowak, wewel kenken ya i milau, he nige wam ewagiwagi i gagan ge tage oV wewel nu wage. oV Wewel yawalina gaganina ga nu aheya? 12 Age owa oV tubuma Yakobo u bwata lake? Iya oV wewel kenken ya i pem elama, ge iya alonau natunau, avaliyau wali sipi ge wali bulumakau, valila oV wewel kenken ya hi imwimwa.”
13 Yeisu oV yova anana i lahe i ba, “Gamagalau gegewel bolo oV wewel ya hi im, abwe nihi walem al, 14 yaa henala ebo oV wewel ni im toto nau na pek elana, he nige ni wawalem al. Wewel toto na pek elana ni tabwa wewel i bwanabwana pitpit ge oV yawal mihomihotina ni pek.”
15 Yova i ba, “Tonowak, oV wewel toto o u pem na im, inoke bahi na wawalem al ge bahi na nenem wewel kenken ya elana oV wewel na wawagi al.”
16 Yeisu i ba, “U na ga oV lagom u yogaan ge alom nuku nem.”
17 Yova i ba, “Nige lagou i gagan.”
Yaka Yeisu oV yova anana i lahe i ba, “He tunahot te u ba, ‘Nige lagou i gagan.’ 18 Valila u alolon panimala panuna, ge tau toto sauga ya alom ku mina nige lagom i oola. He ewasi u ba tunahot.”
19 Yova i ba, “Tonowak, he iyaka ya atenawa age owa palopita etega. 20 Ama Sameliya tubumeyau oya ya elana te hi kukululu Yabowaine elana, yaa komiu Yudiya ku ba tage abatapwalolo iyai ya te Yelusalema.”
21 Inoke Yeisu i ba, “Yova, oV no baaba ya nu abulilek-an. Sauga i nenem gamagalau nihi kululu Tamaliya elana, yaa nige oya ya elana i oola o ebo Yelusalema elana. 22 Komiu Sameliya ku kululuek toto nige ku aatena elana; yaa ama Yudiya ha kululuek Yabowaine toto ha atena elana, kaiwena oSV pwamwal ana aatena iyaka Yehoba i pamasala ama Yudiya eliyama. 23 Yaa sauga i nenem ge iyaka i vin, inoke Yayaluwa Bwabwalena wana gasisi elana gamagalau nihi tapwalolo tunahot Tamaliya elana alona ge wali ginol tutunahotina. He oV totapwalolo ololal o heliya Tamala i loyaagil. 24 Yehoba iya yayaluwa, inoke bolo hi kululu elana Yayaluwa Bwabwalena wana gasisi elana te nihi tapwalolo, alona ge wali ginol tutunahotina.”
25 Yova i ba, “Ya atena te Mesaiya iyoho i nenem, ge sauga ebo ni nem, inoke abwe oV bugul gegewena ni pwamwananal eliyama.” (He “Mesaiya” pana Gilik elana ana pasikal hi ba “Keliso,” ana sapu heiya “Yehoba wana hilihili gamagalina.”)
26 Yeisu oV anana i lahe i ba, “He nau te ya baaba elam e.”
Tohago Hi Sikal Yeisu elana
27 Sauga o wana tohago hi sikal elana, ge ateliya i you kaiwena hi kite Yeisu i baaba yova etega elana. Yaa nige etega tage ni nel yova elana ni ba, “Hauna nuwam?” o ebo ni nel Yeisu elana ni ba, “Ga i ola ge u baaba yova elana?”
28 Yaka yova oV wana ulubwal i eguluwai ge etimwawa i sikal i na panuwaa. Inoke i baek gamagalau elal i ba, 29 “Ku nem ga oV gamagal etega ku kite, iya oV {pagan gegewena bolo ya ginolil} i baunan elau. Bi ola ge iya Mesaiya?” 30 Yaka gamagalau hi gewi panuwa hi eguluwai ge hi nowanik nihi na Yeisu elana.
31 Sauga yova i egon enaa, inoke tohago hi baek Yeisu elana hi ba, “Topankite, oV aanan ga etega u an.”
32 Yaa oV analiya i lahe i ba, “Au i gan, toto komiu nige ku aatena.”
33 Yaka tohago hi pebaaba-agil hi ba, “Age gamagal etega oV aanan i pwatanim elana?”
34 Inoke Yeisu i ba, “Au heiya te oV {toto i patunau wana nuwatu} na ginol ge oV wana tuwalali na pwamowasi. 35 Komiu wami baaba etega ku ba ola hiwe: ‘Waikena esopali iyoho i mina yaka abwe lovetomwa ge pahi ana sauga.’ Yaa na baewa eliyamiu, matamiu ni nok oV eyowa ku kite! Enona iyaka i matuwa ge bosowaina pahi. 36 Sauga e topahi oV molana i ahiahi, oV eyowa enona i pahipahi yawal mihomihotina kaiwena. Inoke togalauma ge topahi nihi yaliyaya pamaisena. 37 Baaba toto i ba, ‘Etega i galauma, ge etega al i pahi,’ he iyaka i tunahot i ola hiwe. 38 Sauga ya na patunamiu nuku nok nuku na oV {eyowa toto valila nige ku tutuwalali-an enona} nuku pahi. Gamagalau getogal oV eyowa hi tuwalali-an, ge komiu oV wali tuwalali enona ku pwawa.”
Sameliya Hi Gewi Hi Abulilek Yeisu elana
39 Sameliya awanina o elana gamagalau hi gewi oV Yeisu hi abulilek-an yova wana wasa kaiwena, toto i ba, “OV {No pagan gegewena bolo ya ginolil} i baunan elau.” 40 Inoke sauga hi na Yeisu elana, yaka hi awanun elana avaliya ga nihi minamina, inoke lan labui Yeisu i minaa ga awan o elana, 41 ge gamagalau hi gewi al hi abulilek Yeisu wana panpankiti kaiwena.
42 Yaka gamagalau hi baek yova elana hi ba, “Nige tage wam baaba ya kaiwena ge ha abulilek, he iyaka totoma oV wana baaba ha hago ge ha atena tunahot tau ya iya panayawi ana Topwamwal.”
Yeisu OV Gamaman ana Totuwalali Natuna I Pwamolu
43 Lan labui o i mowasi, yaka Yeisu oV labi Sameliya i eguluwai ge i nok i na labi Galili. 44 (He Yeisu iyaka i ba haba wana tohago elal i ba, “OSV Palopita etega totona wana panuwa gamagaliliyau nige hi aawatauwan.”) 45 Sauga i na i vin Galili, yaka Galili gamagaliliyau oV Yeisu wana vin hi yaliyaya-an, kaiwena valila hi na Yelusalema Nopalegi Hagalena kaiwena ge oV wana ginol gegewena hi kite bolo i ginolil sauga o elana.
46 Yeisu i nok al i na Kena, Galili awanina, awan o elana valila oV wewel i pil ge i tabwa oine. Sauga o elana gamaman ana totuwalali bwabwatana etega natuna melutauina i kasiyebwa Kapeniyama elana. 47 Sauga tau o oV Yeisu wasana i hago te iyaka i sikalem Yudiya ge i vin Galili, inoke i nok i na elana, ge i awanun ni nok ni na oV natuna ni pwamolu, kaiwena wawaya o ana kasiyebwa iyaka i pulowan.
48 Yeisu i baek elana i ba, “Ebo nige oV ginol yawiyawi ge abanuwa ahi nuku kikite, he nige nuku aabulilek.”
49 Yaka gamaman ana totuwalali i ba, “Tonowak, u nem ga ta na oV natu u kite abwe mulaa ni aliga.”
50 Yeisu i baek elana i ba, “U sikal, natum nige ni aaliga.”
Tau o oV Yeisu wana baaba i abulilek-an inoke i egon. 51 Iya iyoho ya i nawanawa kamwasaa, yaka oV wana totuwalali i pwawal ge oV wana wasa hi pek hi ba, “Geman iyaka i molu.” 52 Inoke i nelil hauna kilok matana elana ge natuna tuwana i heluwan, yaka hi ba, “Nolu kokoyavi wan kilok te tuwana i heluwan ge i tultul.”
53 Inoke wawaya tamana i nuwatu nolu kilok matana toto o elana te Yeisu i baek elana i ba, “Natum nige ni aaliga.” Yaka tau o alonau ge wana limi ana heniheni gegewel hi abulilek.
54 He oSV ginol yawiyawi labuina to Yeisu i ginol sauga i sikalem Yudiya ge i na Galili.

- DIYON
- ←
- 4
- →

*4:10: Ta ba “wewel yawalina gaganina na pewa”, o ebo ta ba, “wewel toto yawalim ni pewa na pewa elam.”

© 1947, 1997, 2011 The Bible Society of Papua New Guinea