- MATAIYO
- ←
- 20
- →

20
Oine ana Eyowa ana Totuwalali
1 Yehoba wana abalogugui i ola hiwe. Tau etega mweluluga kekeisi i tagil oV gamagalau enuna ni patalamwil ge nihi tuwalali wana oine ana eyowa elana. 2 I baek elal i ba, “Lan ya na pwamolamiu silba maisena ni olaolaek lan maisena molana.” Heliya hi ba, “I waisi,” inoke i patunal nihi tuwalali wana oine ana eyowa elana.
3 Yaka naen kilok elana i tagil al, oV gamagalau enuna i kitel hi taltalmilil abamaket elana, hi mimibwagabwaga ya. 4 Inoke i baek elal i ba, “Komiu al ge, nuku na nuku tuwalali no oine ana eyowa elana, inoke oV molamiu na pewa bubun, nige na giginol panak eliyamiu.” 5 Inoke hi nok.
Alalati bwagatau ge tili kilok elana i tagil ge i ginol i ola al. 6 Kelaubwa paib kilok yaka i tagil al ge oV gamagalau enuna i pwawal hi taltalmilil. Inoke i nelil i ba, “Hauna kaiwena ku taltalmilil e, lan bwabwaligena ku mibwabwage?”
7 OV Anana hi lahe hi ba, “Kaiwena nige gamagal etega i aahema tuwalali kaiwena.”
Yaka i baek elal, “Komiu al ge nuku na nuku tuwalali no oine ana eyowa elana.”
8 Iyaka i kokoyavi hot, inoke toneyowa i baek totuwalali ali tomatahikan elana i ba, “OV Totuwalali u yogaagil ge oV molaliya nu pek, nu telipunaa bolo ya ahel mulaa elal ge nu pwamowasiya bolo ya ahel houwan elal.”
9 Bolo hi tuwalali telipuna paib kilok kokoyavi hi nem ge oV molaliya hi ahe ana bwata i ola lan bwabwaligena molana, tomaha silba maisena maisena ona. 10 Inoke sauga bolo i ahel houwan hi nem, hi nuwatu tage nasi oV molaliya nihi ahe pwabwaya, yaa heliya al ge, gegewel hi ahe silba maisena maisena ona. 11 Sauga oV molaliya hi ahe, oV toneyowa hi lovehawol-an, 12 hi ba, “OV Gamagalau ya bolo u ahel mulaa hi tuwalali sauga kakaubwaina, ama sabwelu kalakalasina elana ha loaliga lan bwabwaligena, yaa u pwamolama i olaolaek ya heliya.”
13 OV Analiya i lahe i baek avaliya etega elana i ba, “Heliyam, nige ya giginol panak eliyam. Ewasi u talam lan bwabwaligena nu tuwalali molam silba maisena, age? 14 OV Molam u ahe ge u egon. Nuwau oV tau toto ya ahe mulaa oV molana na pek elana ni ola ya pewa elam. 15 Age nige bosowaiu oV totou no mani na ahe ge na ginol ni ola oV hauna ya nuwatuan? Nau oV gamagalau ya muloluagil, he ga i ola ge u lomwaketa eliyau?”
16 Inoke Yeisu i ba, “He i ola to, bolo sauga ya hi mimula abwe nihi mihouwa, ge bolo sauga ya hi mihouwa abwe nihi mimula.”
Yeisu I Baaba Paetonina wana Yaomal kaiwena
(Mak 10:32-34; Luke 18:31-34)
17 Sauga Yeisu i nanawa Yelusalema kaiwena, oV wana tohago elulutega eluwa i ahel inoke heliya ya abwe i baaba elal, i ola, 18 “Iyaka ta nanawa Yelusalema kaiwena, inoke oV Gamagal Natuna abwe nihi talamwan topowon bwabwatal ge Logugui ana topankite nimaliyaa. Iya oV ana logugui nihi ginol ni yaomal 19 ge nihi teli bolo nige Yudiya i oola nimaliyaa. Inoke heliya nihi lamwa tunatuna-an, nihi nibinibihan ge nihi lokolosan. Lan etonina elana abwe ni lutem yaomala.”
Yemesa ge Diyon Nuwaliya OV Abamina Bwabwatana Nihi Ahe
(Mak 10:35-45)
20 Sebedi lagona i nem Yeisu elana, alonau natunau bolau labui, Yemesa ge Diyon, inoke i loepwakoku Yeisu matanaa ge i awanun elana.
21 Yeisu i baek elana i ba, “Hauna nuwam?”
Yaka i ba, “Nu bateli eliyau, sauga ebo oV wam abalogugui nu ahe, natuwau labui ya, etegana ni misiyowa labem awomwa ge etegana ni misiyowa gegebamwa.”
22 Yeisu i baek elal i ba, “Nige ku aatena te oV hauna gun ku awanuni. Bosowaimiu ya oV lomwan ana kom toto abwe na imwa nuku imwa?”
OV Anana hi lahe hi ba, “Ibwe, bosowaima ya.”
23 Yaka i baek elal i ba, “Tunahot, abwe nuku imwa no kom elana, yaa nige bosowaiu na ba henala ni misiyowa labeu awowa o ebo henala ni misiyowa gegebawa. OSV Abamina bolo ya Nam i lovivina-an bolo i hilel ya te kaiweliya.”
24 Sauga tohago ali toto elulutega oV wasa ya hi hago, yaka ateliya i elolol Yemesa ge Diyon kaiweliya. 25 Yaka Yeisu oV tohago i yoga gogonil hi nok elana ge i ba, “Ku atena, bolo oV Yehoba nige hi aabulilek-an, wali tologuguiyau hi logugui-agil ge wali tohouwa oV wali logugui hi pagasisi avaliyau elal. 26 Yaa komiu bahi nuku oola. Henala ebo nuwana alana ni bwata gamwamiwa, ni tabwa wami totuwalali. 27 Ge henala ebo nuwana ni ola tohouwa, ni tabwa wami elopapatuna. 28 He i ola nau Gamagal Natuna nige tage ya nem nuku tuwalali eliyau, yaa ya nem na totuwalali eliyamiu, ge oV yawaliu na talamwan gamagalau nihi gewi na pwamola pasikalil.”
Yeisu OV Tomatakai Labui Mataliya I Panana
(Mak 10:46-52; Luke 18:35-43)
29 Sauga Yeisu alonau wana tohago oV Yeliko hi eguluwai, yaka boda bwabwatana hi tatauliulil Yeisu enaa. 30 Tomatakai labui hi misiyowa kamwasa bebenaa, ge sauga hi hago Yeisu i nopalegel, inoke hi yoga hi ba, “Babala, Deibid Tubuna, u atilomwan-agima.”
31 Boda hi ba lalaagil ge hi baek elal tage nihi mikekei, yaa heliya abwe hi yoga balbalgig hi ba, “Babala, Deibid Tubuna, u atilomwan-agima.”
32 Yeisu i notalmilil, yaka i yogaagil ge i nelil i ba, “Hauna gun nuwamiu na ginol kaiwemiu?”
33 Anana hi lahe hi ba, “Babala, nuwama oV matama nu panana.”
34 Yeisu i atilomwan-agil ge oV mataliya i pihikan, yaka sauga o elana oV mataliya hi panana inoke hi toulil.

- MATAIYO
- ←
- 20
- →

© 1947, 1997, 2011 The Bible Society of Papua New Guinea