- ABATELIPUNA
- ←
- 1
- →

Abatelipuna
Baaba Houwan
Buki toto ya bugul hi gewi ali abatelipuna i liwanan, ololal panayawi ge gamagalau ali abatelipuna, gegi ge lomwan ali abatelipuna, ge Yehoba wana gamagalau Isileli wali abatelipuna. I pankitela Yehoba alona ge gamagal hi pebabateli-agil. Bwabwatana hot te wana bateli Abalahama elana.
Awalehina 1 ana siga 11:26 i liwanan Yehoba panayawi i ginol ge gamagalau houhouwel liwaniliya, ololal Adama ge Ive, Kein ge Eibol, ge Nowa alonau natunau. Awalehina 11:27 ana siga awalehina 50 Isileli tubutubuliyau houhouwel liwaniliya: Abalahama, Aisake, Yakobo (alana etegana al Isileli) ge Yakobo natunau ali gewi tuwel. Yakobo natunau gamwaliyaa Yosepa liwanina i bwata hot. I liwanan ga i ola ge Yosepa i houwa i na Itipita, yaka abwe tamana Yakobo alonau natunau enuna al hi nok to ge hi miminaa panuwa o elana.
Buki ya gamagalau tomaha tomaha liwaniliya, yaa i bosowaina hot ta ba gegewena Yabowaine liwanina. Iya gamagalau i ginolil, bolo hi gegi i lahel, alonau ge gamagalau hi pebabateli-agil, wana gamagalau i nulil ge i label, ge iya i logugui-an hauna i masal.

1
Abatelipuna elana Yabowaine Bugul Gegewena I Ginolil
1 Abatelipuna elana Yabowaine labulabum ge panayawi i ginolil. 2 He panayawi i enonovan ya, ge nigeya ga ana awa i mamasal i oola te sauga ya. Gogou kubwa wewel limwalimwanina i yabom, ge Yabowaine Yayaluwana i nononawanawa wewel pwatanaa.
3 2Kol 4:6 Yaka Yabowaine i ba, “Mwananal ni gan,” inoke mwananal i gan. 4 Inoke Yabowaine i kite mwananal i waisi ge i yaliyaya-an. Mwananal ge gogou i teli walel, 5 yaka mwananal alana i tun “lan” ge gogou alana i tun “bulin.” He bulin i gan ge lan i gan,* Sabwelu lobelobekina i na ana siga lan etega al sabwelu lobelobekina, he Isileli wali lan bwabwaligena to. lan houwan to.
6 2Pit 3:5 Yaka Yabowaine i ba, “Hawawal ni gan wewel nuwana tabonaa ge wewel ni tagawali.” 7 Yabowaine hawawal i ginol ge wewel i wali eluwe, etega i minaa hawawal pwatanaa ge etega i minaa gabulanaa. Inoke i gan i ola to. 8 Yaka Yabowaine hawawal alana i tun “labulabum.” He bulin i gan ge lan i gan, lan eluwana to.
9 Yaka Yabowaine i ba, “Wewel toto labulabum gabulanaa ni tub pahipahi, inoke bilibili kekevana ni masal.” Inoke i gan i ola to. 10 Yaka Yabowaine bilibili kekevana alana i tun “datu,” ge wewel i tub pahipahi alana i tun “hoga.” Inoke Yabowaine i kite i waisi ge i yaliyaya-an.
11 Yaka Yabowaine i ba, “Mwawin bolo enowaliya pwatum ge ebwakil bolo enowaliya pwatumwina gaganina tomaha ge tomaha nihi gan nihi siun datuwa.” Inoke i gan i ola to. 12 Mwawin tomaha ge tomaha ge ebwakil tomaha tomaha hi gan hi siun datuwa. Inoke Yabowaine i kite i waisi ge i yaliyaya-an. 13 He bulin i gan ge lan i gan, lan etonina to.
14 Yaka Yabowaine i ba, “Mwananal ona nihi gan labulabumwa, heliya lan ge bulin nihi teli walel, nihi ola etotohi, lan, baliman, ge tal ona kaiweliya, 15 ge nihi yana labulabumwa panayawi nihi yane.” Inoke i gan i ola to. 16 Yabowaine mwananal bwabwatal labui i ginolil, toto mwananalina bwabwatana lan ni logugui-an, ge toto mwananalina kekeisi bulin ni logugui-an. I ola al putum i ginolil. 17 Yabowaine i telel labulabumwa panayawi hi yane, 18 lan ge bulin hi logugui-an, ge mwananal ge gogou hi teli walel. Inoke Yabowaine i kite i waisi ge i yaliyaya-an. 19 He bulin i gan ge lan i gan, lan esopalena to.
20 Yaka Yabowaine i ba, “Bugul bolo yawaliliya gaganil hoga nihi pakalaopopwi, ge bwasumu nihi youyou hawawala panayawi pwatanaa.” 21 Yabowaine moti bwabwatal hot ge bugul yawaliliya gaganil bolo hoga hi kalaopopwi tomaha ge tomaha i ginolil. I ola al bwasumu bolo hi youyou tomaha ge tomaha i ginolil. Inoke Yabowaine i kite hi waisi ge i yaliyaya-agil. 22 Yaka Yabowaine i ba muloluagil i ba, “Moti, nuku talaabab ge nuku gewi, yaka nuku debalala hoga nuku pakalaopopwi. Bwasumu bolo ku youyou, nuku gewi yaka nuku debalala panayawi pwatanaa.” 23 He bulin i gan ge lan i gan, lan nimala panunana to.
24 Yaka Yabowaine i ba, “Bugul bolo yawaliliya gaganil tomaha ge tomaha nihi masal datuwa: bolo totounuwal, bolo hi yawayawal bilibili pwatanaa, ge bolo bekikil, tomaha ge tomaha.” Inoke i gan i ola to. 25 Yabowaine bwasumu bekikil tomaha ge tomaha, bwasumu totounuwal tomaha ge tomaha, ge bugul bolo hi yawayawal bilibili pwatanaa tomaha ge tomaha i ginolil. Inoke Yabowaine i kite i waisi ge i yaliyaya-an.
26 1Kol 11:7 Yaka Yabowaine i ba, “Gamagal ta ginol totola kanukanunula elana ge ni ola kila, yaka moti hogaa, bwasumu bolo hawawala, bwasumu totounuwal, bwasumu bekikil ge bugul bolo hi yawayawal bilibili pwatanaa gegewel nihi logugui-agil.” 27 Mat 19:4; Mak 10:6 Aba 5:1-2 Yabowaine gamagal i ginol totona kanukanununa elana, he iya Yabowaine totona kanukanununa elana i ginolil; gamagalau i ginolil tau ge yova. 28 Yaka Yabowaine i ba muloluagil i ba, “Nuku talaabab ge nuku gewi, yaka nuku debalala panayawi nuku pakalaopopwi ge ni minaa wami logugui gabulanaa. Moti hogaa, bwasumu bolo hawawala ge bugul gegewel yawaliliya gaganil bolo hi nawanawa bilibili pwatanaa nuku logugui-agil.”
29 Yaka Yabowaine i baek elal i ba, “Mwawin gegewel panayawi pwatanaa bolo enowaliya pwatum ge ebwakil gegewel bolo enowaliya pwatumwina gaganina ya pewa. He nuku ahel aanan kaiwena. 30 Ge bwasumu gegewel panayawiya, bwasumu gegewel hawawala, ge bugul gegewel bolo hi nawanawa bilibili pwatanaa, he bugul gegewel yawaliliya gaganil, mwawin ge ebwakil lamwaliya gegewena ya pek eliyalil aanan kaiwena.” Inoke i gan i ola to. 31 Inoke Yabowaine bugul gegewel i ginolil i kitel hi waisi hot ge i yaliyaya-agil. He bulin i gan ge lan i gan, lan sikisina to.

- ABATELIPUNA
- ←
- 1
- →

1:3: 2Kol 4:6

*1:5: Sabwelu lobelobekina i na ana siga lan etega al sabwelu lobelobekina, he Isileli wali lan bwabwaligena to.

1:6: 2Pit 3:5

1:26: 1Kol 11:7

1:27: Mat 19:4; Mak 10:6

1:27: Aba 5:1-2

© 1947, 1997, 2011 The Bible Society of Papua New Guinea