- TUWALALI
- ←
- 22
- →

22
1 “Taliwau ge tamwawau, ku laegan ga elau oV no sapu na baunan eliyamiu.” 2 Sauga hi hago i pana Hibilu elal, yaka hi mikekei hot.
Inoke Pol i ba, 3 “Nau gagama Yudiya etega, hi abawa Tasisi labi Silisiya, yaa ya bwataa te panuwa ya elana. Gameliyel elana ya vavasiliya, inoke oV {tubulau wali Logugui ana pagan gegewena} i paatenau. Yaka ya talamwagau hot na tuwalali Yehoba kaiwena, i ola te komiu lan ebe ku talamwagimiu. 4 OV Yeisu wana kamwasa ana tototoulil ya palomwanagil ge oV enuna ya lopaaligal. OV Bolau ge yowau ya yowanil ge ya yoho tukagil dela. 5 He topowon bwabwatal ge Yudiya wali tologugui gegewel bosowailiya oV no baaba ya nihi patunahot. Valila oV leta enuna ya aheliya elal, avaliyau bolo hi miminaa Damasiko wali leta, inoke ya nok tage oV Yeisu ana tototoulil na yowanil ge na ahel nihi nem Yelusalema nihi lahi.
6 Alalati ana labi elana ya nem Damasiko gegelinaa, inoke mwananal bwabwatana i loem labulabumwa ge i yana painagau. 7 Yaka ya sogu bilibiliya ge oV anan etega ya hago i baem elau i ba, ‘Sol! Sol! Hauna kaiwena u papalomwan-agau?’
8 Ya neli ya ba, ‘Babala, henala owa?’
Inoke oV anau i lahe i ba, ‘Nau Yeisu gagama Nasaleta, toto u papalomwan-an.’ 9 Alowau oV mwananal hi kite, yaa oV toto i baaba elau anana nige hi hahago.
10 Yaka ya neli ya ba, ‘Babala, oV hauna binimala na ginol?’
Inoke Babala i ba, ‘U lut u na ga Damasiko, yaka abwe oV am logugui gegewena nihi baunaniwa toto nuwau nu ginol.’ 11 Yaka alowau nimwawa hi aheya ha na ha tuk Damasiko, kaiwena mwananal bwabwatana oV matau i apanak.
12 Tau etega alana Ananaiyasi i nem i kiteyau. Iya totapwalolo, oV wala logugui gegewena i henapuan ge Yudiya gegewel bolo hi minaa Damasiko hi awatauwan. 13 I nem i talmilil labewa, inoke i ba, ‘Taliu Sol, oV matam u panana!’ Yaka sauga o oV matau ya panana ge ya kite. 14 Inoke i ba, ‘Tubulau wali Yabowaine i hilewa yaka oV Tosasapona Hot u kite, oV anana hot u hago, ge oV wana nuwatu i pamasal u atena. 15 Kaiwena nu tabwa wana towasa gamagalau gegewel elal ge oV {bugul bolo u kitel ge u hagol} nu wasaan. 16 Inoke oV hauna gun u mamatan? U lut, u yoga Babala elana ge nu babitaiso, yaka oV wam gegi ni ul yoho.’
17 Yaka ya sikal ya na Yelusalema, ge sauga ya awaawanun Limi Bwabwalena gamwanaa, inoke pankite etega i masal eliyau. 18 OV Babala ya kite ge i baem elau i ba, ‘Etimwawa! Sauga ya oV Yelusalema nu eguluwai, kaiwena oV wam wasa kaiweu nige nihi aabulilek-an.’
19 Yaka ya ba, ‘Babala, hi atena bubun te valila ya na limi tapwalolo maisena ge maisena elal, inoke oV {bolo hi abulilek-agiwa} ya aahel, ya ninibihil ge ya tetelel dela. 20 Ge lan toto oV wam towasa Sitibeni hi lopaaliga, nau iyoho ya talmilil oV wana yaomal ya awa wawaisi-an ge oV {bolo hi loipati ali kaliko} ya matahikan.’
21 Inoke Babala i baem elau, ‘U nok, kaiwena ya papatunawa nu na labena yayapona bolo nige Yudiya i oola elal.’ ”
Tage Pol Hi Ninibihi
22 Boda hi laegan Pol elana ana siga i ba ola o, yaka hi yoga analiya i bwata hi ba, “Ku tagapaaliga! Nige bosowaina ni minaa panayawi, ni yaomal ya.”
23 Boda hi yoga loloi, oV ali kaliko hi ahek yoho yaka hi tagapipili, ge oV bilibili hi yoho heheyan natiya. 24 Yaka tolohaveyan wali tologugui i ba oV Pol nihi pwatanik wali baleka. Inoke i baek tolohaveyan elal i ba, “Nuku nibinibi o, nuku nelnel o, inoke ni ba pamasal hauna kaiwena gamagalau hi huga elana ge hi yogayoga ola o.” 25 Yaa sauga hi yowan tage nihi nibihi, Pol i baek tolohaveyan wali tohouwa toto i talmilila o elana i ba, “Nau iyaka ya tabwa Loma wana abalogugui gamagalina. He logugui nige i tatalam tage oV Loma gamagalina nuku nibihi ebo nigeya ga oV wana kot hi giginol.”
26 Sauga tohouwa oV baaba o i hago, yaka i na tolohaveyan wali tologugui elana oV wana wasa i pek i ba, “OV Hauna u giginol? Tau ya iyaka i tabwa Loma wana abalogugui gamagalina.”
27 Tolohaveyan wali tologugui i na Pol elana i neli, “U ba ga na hago! Owa iyaka u tabwa Loma wana abalogugui gamagalina?”
Anana i lahe i ba, “Ibwe.”
28 Yaka tologugui i ba, “Nau oV mani bwabwatana ya aliyoho abwe ya tabwa Loma gamagalina.”
Inoke Pol i ba, “Nam iya i tabwa Loma wana abalogugui gamagalina, inoke nau hi abau Loma wana abalogugui gamagalina.”
29 Yaka bolo tage hi ninibihi etimwawa hi tal sikal. Ge tologugui iya i lovakun, kaiwena iyaka i atena Pol iya Loma wana abalogugui gamagalina te ewasi i ba oV sein hi ahe hi yowan.
Pol Hi Pamilil Yudiya wali Tologugui Mataliyaa
30 Tolohaveyan wali tologugui nuwana ni atena bubun hauna gun kaiwena Yudiya oV Pol hi wole. Inoke lan i gan al, i ba topowon bwabwatal avaliyau ge Yudiya wali tologugui gegewel hi nogogo. Yaka oV Pol i sokal, i pwatanik wali abanogogowa ge i patalmilil mataliyaa.

- TUWALALI
- ←
- 22
- →

© 1947, 1997, 2011 The Bible Society of Papua New Guinea