- MAK
- ←
- 1
- →

Yeisu Wasana Waiwaisana
Mak
wana Leleli
Baaba Houwan
Mak, alana al hi ba Diyon Mak, iya Banabas nubaina (Kolose 4:10) ge wasana i gan Bateli Vavaluna elana alona Pol ge Banabas tuwalali enuna hi ginolil (Tuwalali 12:25; 13:5 ge 13; 15:36-39; 2 Timoti 4:11). Ekelesiya gamwanaa toleleli houhouwel enuna hi ba tage abwe Diyon Mak i na Loma ge alona Pita hi minamina. (1 Pita 5:13 al nu kite.) Ge hi ba Mak Yeisu wana ginol ge wana papaatena wasana i aheya Pita elana yaka buki ya i leli. Inoke ana awa i ola Mak Yeisu wasana i leli Loma gamagaliliyau kaiweliya.
Saugena o Loma wali abalogugui i bwata ge heliya nuwaliya gasisi. Mak wana buki elana i pamasal Yeisu iya togasisi: ginol yawiyawi i ginolil, gamagalau i pwamolol, yayaluwa bibikel i patuna owaowa-agil ge gamagalau i sokalil wali gegi elana.

1
Diyon Tobabitaiso I Papaatena Uleya
(Mataiyo 3:1-12; Luke 3:1-18; Diyon 1:19-20)
1 Yeisu Keliso Yehoba Natuna, wasana waiwaisana ana abatelipuna i ola to 2 palopita Aiseya i lelelian, Yehoba i ba:
No elopapatuna na patuna houwa awomwa,
iya wam kamwasa ni lovivina-an kaiwem.
3 Gamagal etega to i yogayoga uleya labi
kekevana elana, i ba,
“Babala wana kamwasa ku lovivina-an
wana kela ku pasapu.”
4 Inoke Diyon i nem uleya gamagalau i papababitaisol ge i papaatena i ba, “Wami pagan nanakina ana en nuku pek ge nuku babitaiso, inoke Yehoba wami gegi ni nuwayoho.” 5 Gamagalau hi nem elana, hi neem Yudiya labena gegewena ge Yelusalema. Wali gegi hi wasaan inoke i pababitaisol wewel Yolidani elana.
6 Diyon ana kaliko heiya kaliko toto kamel pupunona elana hi ginoliya, ge henuwanina ana wasikewa bulumakau kunisina elana hi ginoliya. Aana heiya te sagagai* Ta ba “sagagai” o ebo ta ba “koninib”. ge luvi toto uleya. 7 I papaatena i ba ola hiwe, “Toto i nenem ewa, iya alana i bwaya, nau alau nige i bwabwaya. Nau nige no waisi i gagan tage bosowaiu na lokululu ge aena ana os ana hihiu na leke. 8 Nau ya pababitaisomiu wewel elana, yaa iya abwe ni pababitaisomiu Yayaluwa Bwabwalena elana.”
Yeisu ana Babitaiso ge Seitani I Palawakik Uleya
(Mataiyo 3:13-4:11; Luke 3:21-22; 4:1-13)
9 Sauga o elana Yeisu i neem Nasaleta, labi Galili, inoke Diyon Yeisu i pababitaiso wewel Yolidani elana. 10 Yeisu i gaihem wewela, inoke sauga o i kite labulabum i mwapwela ge Yayaluwa Bwabwalena i kite i ola bunibuni i laulau elana. 11 Yaka anan etega i loem labulabumwa i ba, “Owa natu nunuwanina hot; ya yaliyaya nabiyan kaiwem.”
12 Sauga o elana Yayaluwa Bwabwalena Yeisu i patuna i na uleya. 13 Lan poti i miminaa uleya alonau ge bwasumu bekikil, inoke Seitani Yeisu i papalawakik. Abwe aneloseyau hi nem ge Yeisu ana labe hi pek.
Tologi Esopali Yeisu I Yogaagil
(Mataiyo 4:12-22; Luke 4:14-15; 5:1-11)
14 Kin Helodi Diyon i teli dela, enaa inoke Yeisu i na Galili ge Yehoba wasana waiwaisana i papaatena-an, 15 i ba, “Sauga iyaka i vin, Yehoba wana abalogugui ana sauga iyaka i kelaubwa. Wami gegi ana en nuku pek ge wasa waiwaisana nuku abulilek-an.”
16 Yeisu i nawanawa Hoga Galili bebenaa, inoke tologi labui i kitel, Saimon alona ge talina Andulu, wali vineya hi ahe ge hi logilogi hogaa. 17 Yeisu i baek elal i ba, “Ku nem ku toulilau, inoke na paatenamiu komiu nuku tabwa gamagalau ali tologi.” 18 Etimwawa wali vineya hi eguluwan ge Yeisu hi toulil.
19 I nawanawa kekeisi al, inoke Yemesa, Sebedi natuna, alona ge talina Diyon i kitel wagaa, wali vineya hi lovilovivina. 20 Nige i matamatan inoke i yogaagil, yaka tamaliya Sebedi alonau ge wana totuwalali hi eguluwagiliya wagaa ge Yeisu hi toulil.
Yeisu Yayaluwa Bibikena I Patuna Owaowani
(Luke 4:31-37)
21 Hi na Kapeniyama, inoke lan Sabwata elana Yeisu i na limi tapwalolowa ge i panpankiti. 22 Gamagalau nuwaliya hi ahe wana panpankiti kaiwena. Nige i panpankiti i oola Logugui ana topankite, i ba bubun ya alona ge wana gasisi.
23 Sauga o elana tau etega iyoho to yayaluwa bibikena i holaviya elana. Inoke yayaluwa bibikena tau i pabaaba, ge i yoga i ba, 24 “Yeisu gagama Nasaleta, ga i ola ge u nem eliyama? Age nuwam nu apapanak-agima? Ya atenawa ya, owa Yehoba wana Gamagal Bwabwalena!”
25 Yeisu i ba lalaan i ba, “U mikekei! U tagil elana!” 26 Yayaluwa bibikena wana gasisi kaiwena tau tuwana i ginu nabi, inoke yayaluwa bibikena i loi ge i tagil, tau o i eguluwai.
27 Gamagalau nuwaliya hi ahe inoke hi nelnel avaliyau elal hi ba, “Hauna kaba panpankiti e? I vavaluna ge wana gasisi i gan! Tau ya, bwagana i baaba yayaluwa bibikel elal, anana hi hago.” 28 Inoke Yeisu wasana etimwawa i lelu Galili ana labi gegewena elana.
Yeisu Gamagalau Hi Gewi I Pwamolol
(Mataiyo 8:14-17; Luke 4:38-41)
29 Sauga limi tapwalolo hi eguluwai, inoke avaliyau Yemesa ge Diyon hi na Saimon ge talina Andulu wali limiya. 30 Saimon yawana nevenak i kasiyebwa, tuwana i waiwai, iyoho i kenu wana abakenuwa, inoke Yeisu wana wasa hi pek. 31 Inoke i na elana, nimanaa i aheya ge i kukupalut. Yaka tuwana waiwaina i mowasi, inoke aanan i ginol i pek Yeisu ge alonau elal.
32 Kokoyavi o, sabwelu i lobek enaa, inoke gamagalau tokasiyebwa gegewel ge bolo yayaluwa bibikel hi ulutuk elal, hi ahel ge hi pwatanik Yeisu elana. 33 Panuwa ana tomina gegewel hi nogogo hi na limi o ana bakubaku hi pakalaopop, 34 inoke bolo ali kasiyebwa tomaha ge tomaha, Yeisu i pwamolol. I ola al yayaluwa bibikel hi gewi i patuna owaowa-agil, yaa nige i tatalam yayaluwa bibikel nihi baaba, kaiwena hi atena te henala iya.
Yeisu I Papaatena Galili Awanina Gegewena elal
(Luke 4:42-44)
35 Mweluluga kekeisi hot, nigeya ga i mwamwananal, Yeisu i lut, limi i eguluwai ge i na labi etega toto nige gamagalau hi miminaa, inoke i awanun Tamana elana. 36 Saimon ge alonau hi na hi loyaan, 37 ge sauga hi pwawa hi baek elana hi ba, “Gamagalau gegewel hi loyaagiwa.”
38 Yeisu analiya i lahe i ba, “Ta nok ta na labena etega al, awan bolo gegelilaa ona, inoke na papaatena al elal. Heiya te kaiwena ge ya nem.” 39 Yaka Galili labena gegewena i nawaan, i papaatena wali limi tapwalolowa ge yayaluwa bibikel i takel tagilagil gamagalau elal.
Yeisu Tolepelo Etega I Pwamolu
(Mataiyo 8:1-4; Luke 5:12-16)
40 Tolepelo etega i nem Yeisu elana i loepwakoku ge i awanun elana i ba, “Ebo nuwam, i bosowaina nu abubunau.”
41 Yeisu alona ge wana atilomwan, nimana i paelu tau o i pihikan inoke i ba, “E, nuwau. Tuwam ni waisi!” 42 Sauga o elana, ana lepelo i mowasi ge tuwana i waisi.
43 Yaka Yeisu tau o i ba pagasisi ge i patuna i egon i ba, 44 “Bahi gamagal etega wana wasa nu pepek. U nok u na ga topowon elana ge tuwam ni hile. Bwasumu ni powonan Yehoba elana am abwabubun kaiwena, ni ola Mosese wana Logugui, inoke gamagalau nihi atena tunahot tuwam iyaka i waisi.” 45 Yaa nige i giginol ola Yeisu wana baaba, i egon ge i telipuna i lowasawasa-an labena gegewena. Bugul o kaiwena inoke nige bosowaina Yeisu ni nomasamasal panuwa etega gamwanaa, eba boda nihi gewi hot, yaa i miminek ya labi bolo nige gamagalau hi miminaa. Yaa bwagana i ola o, gamagalau hi nemnem elana, hi noem labena gegewena.

- MAK
- ←
- 1
- →

*1:6: Ta ba “sagagai” o ebo ta ba “koninib”.

© 1947, 1997, 2011 The Bible Society of Papua New Guinea