- KOLOSE
- ←
- 1
- →

Kolose wali Leta
Pol wana Leleli
Baaba Houwan
Panuwa Kolose i minaa polobins Eisiya elana. Nige sauga etega Pol i nana Kolose elana (2:1), yaa i na Eisiya ana taun bwabwatana Epeso elana ge baliman eton i papaatena. Ana awa i ola te saugena o Epapilas i tabwa toabulilek, ge abwe i na panuwa Kolose oV Wasa Waiwaisana i papaatena-an, yaka abwe ekelesiya i gan labi o elana (1:7; Tuwalali 19:10).
Sauga Pol iyoho Loma i miminaa dela, inoke Epapilas i nok i na i kite ge oV ekelesiya Kolose wasana i wasaan elana (1:7-8). Ekelesiya wasana enuna i waisi, yaa topankite kakakawel hi gan al Kolose elana. Topankite ya hi ba toekelesiya oV logugui ni gewi nihi toulil wali tapwalolo kaiwena, nihi teli lowagil bwabwage ge oV tuwaliya nihi papalomwani (2:16, 20-21, 23). Inoke hi ba al tage toabulilek nihi kululu aneloseyau elal (2:18), ge hi ba Yeisu nige i oola Yehoba Natuna, yaa i ola anelose bwabwatana etega. I ola al hi ba tage heliya wali kamwasa eliyana toekelesiya bosowailiya oVR aatena etega nihi pwawa toto gamagalau gegewel al nige bosowailiya.
Inoke leta ya elana Pol oV Kolose i pankitel Yeisu oV bugul gegewena i bwata lakel ge iya Yehoba hot (1:15-17), ge iya ekelesiya kaununa (1:18). Ge Pol i pamasal te Keliso eliyana bugul gegewena i olaolaek elal, nige bosowaina oV ali etulan nihi loyaan getogaan (2:2-3, 9-10). Abwe al Pol i liwaliwan elal yawaliliya ana pagan toto bosowaina nihi ginol kaiwena heliya toabulilek (3:1—4:1).

1
1 Nau Pol, Yehoba wana nuwatu eliyana ya tabwa Keliso Yeisu wana apostolo. Alou ge talila Timoti 2 oV leta ya ha leli ge ha patuna i nowa Yehoba wana gamagalau bolo ku minaa Kolose eliyamiu, komiu talimeyau ge numeyau toabulilek hot Keliso elana.
Ya awanun Yehoba Tamala ni muloluagimiu ge wana nuwa laumwal oV atemiu ni pakalaopop.
Pol I Ba Mulolu ge I Awanun Yehoba elana Kolose kaiweliya
3 Sauga ebo ha awanun kaiwemiu, inoke sauga gegewena ha ba mulolu Yehoba elana, iya wala Babala Yeisu Keliso Tamana, 4 kaiwena oV {wami abulilek Keliso Yeisu eliyana ge wami nunuwana Yehoba wana gamagalau gegewel kaiweliya wasana} iyaka ha hago. 5 Wami abulilek ge wami nunuwana o puna kaiwena alomiu ge wami atimatuwa ku matamatan waisi toto Yehoba i teli hikan kaiwemiu labulabumwa. He oV waisi o wasana ku hagoem baaba tutunahotina, iya Wasa Waiwaisana, eliyana. 6 Wasa Waiwaisana iyaka i tuk eliyamiu, i ola te i tuk panayawi labena gegewel elal. Iya i debalala ge i enoenon, i ola te i ginol eliyamiu, i telipunaa lan toto oV Yehoba wana mulolu wasana ku hago ge oV ana tunahot ku atena. 7 He oV wasana ku hagoem Epapilas elana, iya wama pan totuwalali nunuwanina, ge iya Keliso wana totuwalali waiwaisana kaiwemiu. 8 Ge iya te oV wama wasa i pem Yayaluwa Bwabwalena wana gasisi eliyana oV wami pan toabulilek ku nunuwana-agil.
9 Inoke i telipunaa lan toto oV wasamiu ha hago, ha mimi awaawanun kaiwemiu te Yayaluwa Bwabwalena oV siba ge nuwatu sasapona ni pewa eliyamiu, inoke oV Yehoba wana nuwatu kaiwemiu nuku atena bubun. 10 Inoke yawalimiu ana nawanawa ni ola toto Babala nuwana, ge oSV wami ginol gegewel iya ni yaliyaya-an. He yawalimiu ni enon, enona ginol waiwaisal nihi gewi, ge Yehoba ana aatena eliyamiu ni bwatabwata. 11 I ola al Yehoba ni pagasisi-agimiu totona wana gasisi bwabwatana eliyana inoke bosowaimiu oV pulowan gegewena nuku palahikan. Ge alona wami yaliyaya 12 nuku ba mulolu Tamala elana, kaiwena iya i ginol pavavaluna-agimiu ge bosowaimiu alomiyau ge wana gamagalau oV {waisi toto i teli kaiwemiu mwananal ana abaloguguiya} nuku ahe. 13 Yehoba iyaka i sokalila nige al gogou i lologugui-agila ge i telela ta minaa Natuna nunuwanina wana abaloguguiya. 14 Natuna iya i pwamola pasikalila ge oV wala gegi i nuwayoho.
Keliso OV Bugul Gegewena I Bwata Lakel
15 Keliso iya Yehoba toto nige ta kikite kakanununa, ge iya oV {bugul gegewena bolo Yehoba i ginolil} i bwata lakel. 16 Kaiwena iya eliyana Yehoba oVR bugul gegewena labulabumwa ge panayawiya i ginolil, bugul bolo ta kitel ge bolo nige bosowaina ta kitel, aneloseyau ge yayaluwa ona al ge, bolo wali logugui ge wali gasisi gaganil. He iya eliyana ge iya kaiwena te Yehoba oV bugul gegewena i ginolil. 17 Mulaa abwe bugul gegewel hi masal, iya iyoho i gan, ge iya kaiwena bugul gegewel hi mibubun ge hi mimi tuwatuwalali. 18 I ola al, iya ekelesiya kaununa ge iya tuwana te ekelesiya. Iya ekelesiya yawalina puna, ge iya oV lut al i gamauni. Inoke iya i mihouwa bugul gegewel eliyalil. 19 Kaiwena Yehoba wana nuwatu te iya yawalina ge wana pagan gegewena i minaa Keliso elana, oV gegewena i kalaopopwi. 20 Ge Yehoba i nuwatu i ola Keliso eliyana avala iya oV maninila ta abubun. Valila bugul gegewena labulabumwa ge panayawiya ginebi ge gamagalau hi mihuwala Yehoba elana. Inoke Keliso i yaomal kolos elana saliyana i lau, ge eliyana Yehoba i pamibubun-agil ge avaliya hi heliheliyam.
21 Valila ami bwaga i yapu Yehoba elana, yaka wami ginol ge wami nuwatu nanakil kaiweliya ku ola iya ana topihigelgel. 22 Yaa Keliso tuwana elana i yaomal, inoke eliyana sauga ya Yehoba i pamibubun-agimiu alomiu ku heliheliyam. I ginol ola o inoke ni ahemiu nuku talmilil matanaa nuku bwabwalena, nuku sapusapu ge nige ami woliwoli ni gagan. 23 He ni ginol ola ebo komiu oV wami abulilek nuku pihikan momol ge nuku talmilil gagasisi, nige nuku lamwalamwaniu, yaa alomiu wami atimatuwa nuku matamatan waisi kaiwena toto Wasa Waiwaisana i wasaan. He oSV Wasa Waiwaisana o komiu iyaka ku hago, ge gamagalau panayawi labena gegewel al iyaka hi hago, ge nau Pol Wasa Waiwaisana o ana totuwalali.
Pol I Logasisi Ekelesiya Kolose kaiweliya
24 Nau ya yaliyaya te oV lomwan ya pwapwawa komiu ami labe kaiwena. Nau nuwau oV {Keliso tuwana heiya ekelesiya}, na labe, heiya te kaiwena ge oV lomwan ya pwapwawa. He Keliso oV lomwan i pwawa ekelesiya kaiwena, inoke lomwan toto nau tuwau eliyana ya pwapwawa, he i ola Keliso wana lomwan ana etulan ge ni paolaolaek. 25 Yehoba oV o logugui i pem inoke ya tabwa ekelesiya ana totuwalali ge oV Yehoba wana baaba gegewena na wasaan eliyamiu. 26 He Yehoba wana baaba o sauga houhouwena i misumi ga heyan ge heyan eliyalil, yaa sauga ya iyaka i pamasal kila wana gamagalau toabulilek elala. 27 Yehoba i nuwatu ola inoke i pamasal eliyala ge ta atena baaba misusumena o i waisi nabi hot ge bosowaina oV gamagalau labi gegewena ni label. Baaba misusumena o i ola hiwe: Keliso i miminaa eliyamiu, inoke ku atena bubun bwaliga oV wana wasawasa nuku ahe. 28 Inoke oV Keliso ha papaatena-an gamagalau gegewel elal. Aloma wama siba gegewena ha ba pagasisel ge ha pankitel, nuwama gegewel nihi tabwa gamagalau matuwal Keliso eliyana ge naha ahel naha en tukagil Yehoba manininaa. 29 Inoke toto o kaiwena ginebi ge gasisi bwabwatana toto Keliso i pem ya tuwalali ge ya logalogasisi.

- KOLOSE
- ←
- 1
- →

© 1947, 1997, 2011 The Bible Society of Papua New Guinea