- DIYON
- ←
- 1
- →

Yeisu Wasana Waiwaisana
Diyon
wana Leleli
Baaba Houwan
Buki ya ana toleleli heiya Diyon Sebedi natuna, iya apostolowau elulutega eluwa avaliya etega. Nige sauga etega totona oV alana i lulumen buki ya elana, yaa totona bana te i ba, “Yeisu wana tohago toto i nunuwana-an nabiyan” (ololana 13:23; 19:26; 20:2; 21:7).
He puna ge Diyon oV buki ya i leli heiya te “nuku abulilek te Yeisu iya Mesaiya, Yehoba Natuna, ge wami abulilek o kaiwena iya alana elana oV yawalimiu hot nuku pwawa” (20:31). Buki ya elana oV {ba kakanun hi gewi} ta pwawal Yeisu kaiwena. Iya Baaba toto abatelipuna elana iyoho i gangan ge abwe i tabwa gamagal (1:1, 14). Iya Sipi Natuna toto Yehoba i patuna (1:29), iya aanan toto oV yawalila ni pem (6:35), iya wewel (7:37-38), iya panayawi ana mwananal (8:12; 9:5), iya sipi ali gana ana nog (10:7, 9), iya sipi ali tomatahikan waiwaisana (10:11, 14), iya lut al ge yawal (11:25), iya kamwasa, ba tunahot ge yawal (14:6), ge iya oine puna (15:1, 5).

1
Baaba I Tabwa Gamagal
1 Mulaa abwe bugul gegewel hi gan, Baaba iyoho i gan, iya alona Yehoba, ge Baaba iya Yehoba. 2 Abatelipuna elana iya iyoho alona Yehoba.
3 Iya eliyana Yehoba oV bugul gegewena i ginolil. Binimala iya nigeya, bugul bolo hi gan nige nihi gagan, yaa iya eliyana inoke hi masal. 4 Iya elana yawal i gan, ge yawal o iya gamagalau wala mwananal. 5 Mwananal i yana gogou gamwanaa, yaa gogou oV mwananal o nige i aatena.
6 Tau etega alana Diyon, iya Yehoba i patuna i nem panayawi. 7 Iya i nem oV mwananal wasana i wasaan, inoke gamagalau gegewel oV wasa ya nihi hago ge nihi abulilek. 8 Iya nige mwananal i oola, yaa i nem oV mwananal wasana i wasaan. 9 Mwananal tutunahotina, toto oV mwananal ni pek gamagalau gegewel elal, iya i nem panayawi.
10 I nem i minaa panayawi, yaa bwagana iya eliyana Yehoba oV panayawi i ginol, he panayawi gamagaliliyau nige hi aatena te henala iya. 11 I nem i minaa totona wana labi elana, yaa oV wana labi gamagaliliyau nige hi pwapwamwa pahe. 12 Yaa bolo hi pwamwa heyan ge oV alana hi abulilek-an, i talam bosowailiya nihi tabwa Yehoba natunau. 13 Hi tabwa Yehoba natunau nige tage panayawi tamanina wana pamasal elana, o ebo gamagalau wali nuwatu elana, yaa Yehoba i ab pavavaluna-agil.
14 Baaba i tabwa gamagal, inoke avala ta mina ga sauga kekeisi, oV mulolu ge baaba tutunahotina i kalaopopwi. OV Wana wasawasa ha kite, i ola Yehoba Natuna maisena ya wana wasawasa, i neem Tamana elana.
15 OSV Wasana Diyon Tobabitaiso i wasaan, i yogayoga i ba, “Toto ya heiya te bana ge valila ya ba, ‘Toto i nenem ewa iya i bwata lakeyau, kaiwena iya i gan houwa mulaa abwe ya masal.’ ” 16 Iya oV mulolu i kalaopopwi, inoke gegewela oV wana mulolu ta pwawa i pem hikahikani. 17 Yehoba oV Logugui i pek Mosese elana ge iya i pamasal gamagalau elal, yaa mulolu ge baaba tutunahotina i masalem Yeisu Keliso elana. 18 Nige sauga etega gamagal etega oV Yehoba i kikite, yaa Yehoba Natuna maisena ya, iya i ola Yehoba, ge iya alona Tamana hi mitoyawa, iya yaka Yehoba i pankitela.
Diyon Tobabitaiso OV Totona I Wasaan
(Mataiyo 3:1-12; Mak 1:1-8; Luke 3:1-18)
19 Yudiya wali tohouwa bolo Yelusalema, oV topowon enuna avaliyau ge un Libai enuna al hi patunal hi na Diyon elana hi nel hi ba, “Henala owa?”
20 Diyon nige i mimikekei, yaa oV analiya i lahe ge i ba bubun i ba, “Nau nige Mesaiya i oola.”
21 Yaka hi neli al hi ba, “He binimala henala owa? Owa Ilaitiya?”
Diyon i ba, “Nau nige Ilaitiya i oola.”
Yudiya hi nel al hi ba, “Age owa palopita bwabwatana toto i nenem?”
Analiya i lahe i ba, “Nigeya.”
22 Yaka Yudiya hi ba, “He henala owa? Ga nu ba ola totom kaiwem? Nu ba pasapu eliyama, inoke naha na bolo hi patunama oV wali wasa naha pek bubun.”
23 Diyon oV Yudiya analiya i lahe palopita Aiseya wana baaba elana i ba, “Nau toto i yogayoga uleya i ba, ‘OV Babala wana kamwasa ku pasapu.’ ”
24 Bolo Yudiya wali tohouwa hi patunal, gamwaliyaa enuna Palisi. 25 Heliya hi nel Diyon elana hi ba, “He hauna kaiwena ge u papababitaiso, ebo owa nige Mesaiya, o Ilaitiya o ebo palopita toto bwabwatana i oola?”
26 Diyon oV analiya i lahe i ba, “Nau wewel elana ya papababitaiso, yaa oV {etega iyoho i talmilila gamwamiwa} nige ku aatena. 27 Iya i nenem ewa, yaa nau nige no waisi i gagan ge tage oV aena ana os ana hihiu na sokal.”
28 Bugul gegewena ya i gana Bedani elana, wewel Yolidani labi leunati. He Diyon i papababitaisowa wewel Yolidani elana.
Sipi Natuna Toto Yehoba I Patuna Bana
29 Hi kenu lan i gan, inoke Diyon matana i nok oV Yeisu i kite i nanawa elana, yaka i ba, “Ku kite! Iya Sipi Natuna toto Yehoba i patunam oV panayawi gamagaliliyau wali gegi ni ahek yoho! 30 Iya te bana ge valila ya ba, ‘Tau toto i nenem ewa, iya i bwata lakeyau, kaiwena iya i gan houwa mulaa abwe ya masal.’ 31 Saugena o nau nige ya aatena henala bana ya babaa, yaa ya nem oV gamagalau ya pababitaisol wewel elana, puna heiya te iya na pamasal Isileli elal.”
32-33 Inoke Diyon i wasa al i ba, “Nau valila nige ya aatena henala i nenem, yaa toto i patunau ge wewel elana oV gamagalau ya pababitaisol i baem elau i ba, ‘Tau toto nu kite Yayaluwa Bwabwalena ni lau ge ni minaa elana, he iya te Yayaluwa Bwabwalena elana ni papababitaiso.’ Inoke oV Yayaluwa Bwabwalena ya kite i loem labulabumwa i ola bunibuni ge i lau i minaa elana. 34 Ya kiteya matawa, heiya te ya ba, ‘Tau ya iya Yehoba Natuna.’ ”
Yeisu wana Tohago bolo I Pwawal Houwan
35 Lan i gan al, Diyon iyoho i taltalmilil al alonau ge wana tohago eluwa, 36 ge sauga Diyon oV Yeisu i kite i nanawa, inoke i ba, “Ku kite! Iya Sipi Natuna toto Yehoba i patunam!”
37 Sauga tohago ali toto eluwa hi hago Diyon oV baaba o i baunan, yaka hi tatauliulil Yeisu enaa. 38 Yeisu i tagena sikal i kitel, yaka i nelil i ba, “Hauna gun nuwamiu?”
Tohago hi ba, “Labai, ga u miminaa?” (Vilan “Labai” ana pasikal heiya “topankite.”)
39 Yeisu oV analiya i lahe i ba, “Ku nem yaka nuku kite.” Inoke avaliya Yeisu hi na oV wana abamina hi kite, ge lan o avaliya hi miminaa to. He sauga o iyaka po kilok kokoyavi ana labi elana.
40 Bolo oV Diyon wana baaba hi hago ge hi tatauliulil Yeisu enaa, he etegana te Andulu, Saimon Pita talina. 41 Inoke houwan hot Andulu i na oV talina Saimon i loyaan ge oV wana wasa i pek i ba, “OV Mesaiya iyaka ha pwawa.” (Vilan “Mesaiya” pana Gilik elana ana pasikal hi ba “Keliso,” ana sapu heiya “Yehoba wana hilihili gamagalina.”)
42 Yaka Andulu oV Saimon i en pwatanik Yeisu elana. Yeisu matana i nok oV Saimon i gayawaan, yaka i ba, “Owa Saimon, Diyon natuna, yaa oV alam ya tun Sipas.” (Alan “Sipas” ana pasikal pana Gilik elana hi ba “Pita,” ana sapu heiya “pat.”)
Pilipi OV Nataniyel wana Wasa I Pek Yeisu kaiwena
43 Lan i gan al, inoke Yeisu i nuwatu ni nok ni na Galili. OV Pilipi i pwawa ge i baek elana i ba, “U nem u toulilau.” 44 Pilipi wana panuwa te Betesaida, he panuwa o Andulu ge Pita al wali panuwa.
45 Pilipi OV Nataniyel i pwawa, yaka i baek elana i ba, “OVR?? {Tau toto wasana Mosese i lelelian Logugui ana buki elana, ge palopitau al hi lelelian}, iyaka ha pwawa, iya Yeisu gagama Nasaleta, Yosepa natuna.”
46 Yaka Nataniyel i nel i ba, “Age bosowaina ya waisi etega ni neem Nasaleta?”
Yaka Pilipi i ba, “He u nem ga ta na u kite.”
47 Sauga Yeisu oV Nataniyel i kite i nanawa elana, yaka i ba, “Tau ya iya Isileli tutunahotina etega, ge nige kakawi etega i gagana elana.”
48 Inoke Nataniyel i nel Yeisu elana i ba, “Ga i ola ge u atenau?”
Yeisu i ba, “Ya kitewa u misiyo poga punaa, mulaa abwe Pilipi i yogaagiwa.”
49 Yaka Nataniyel i baek Yeisu elana i ba, “Topankite, owa Yehoba Natuna, ge owa Isileli wali kin!”
50 Yeisu i ba, “U abulilek kaiwena ya ba, ‘Ya kitewaa poga punaa.’ Toto ya nige i bwabwaya, yaa abwe oV bugul bwabwayal enuna nu kitel.” 51 Yaka Yeisu i ba al i ba, “Ya ba tunahot eliyamiu, abwe nuku kite labulabum ni mwapwela ge Yehoba wana aneloseyau nihi haha ge nihi laulau Gamagal Natuna elana.”

- DIYON
- ←
- 1
- →

© 1947, 1997, 2011 The Bible Society of Papua New Guinea