- EPESO
- ←
- 2
- →

2
Keliso eliyana Yehoba OV Yawal Vavaluna I Pem
1 Valila wami awatautau ge wami gegi kaiwena yayaluwamiu iyaka i aliga. 2 Saugena o ku nanawaa panayawi ana nuwatu gogogouina elana, ge oV yayaluwa bibikel wali tohouwa Seitani wana kamwasa ku toulil. OV Iya nige ta kikite, yaa oV {gamagalau bolo nige Yehoba hi aawatauwan} i logugui-agil. 3 Valila kila gegewela ta miminaa gamagalau bolo o ali boda elana, inoke oV tuwala yawalina ta toulil ge oV {pagan bolo tuwala ge wala nuwatu nuwana} ta awaawaginol. Sauga kila iyoho ta miola o, bosowaina te Yehoba alona wana huga avalau ge gamagalau gegewel ni lahela.
4-5 Kila wala awatautau kaiwena yayaluwala iyaka i aliga. Yaa Yehoba oV atilomwan i kalaopopwi, ge wana nunuwana eliyala i bwata hot, inoke avala Keliso oV yawal vavaluna i pem. He Yehoba wana mulolu bwagabwaga eliyana te oV mwal ku pwawa. 6 Kila ta minaa Keliso Yeisu eliyana, inoke avala Keliso Yehoba i palutila yaomala, ge i telela avala Keliso ta minaa abamisiyo wawasana elana labulabumwa. 7 Inoke kila ta tabwa abagagayawa sauga i nenem ana gamagalau kaiweliya ge nihi atena Yehoba wana mulolu i bwata nabi hot, kaiwena Keliso Yeisu eliyana i nunuwana-agila. 8 Sauga ku abulilek, Yehoba wana mulolu bwagabwaga heiya te eliyana ge oV mwal ku pwawa. Nige wami logasisi enona i oola, yaa Yehoba wana pewa bwabwage. 9 Nige wami tuwalali molana i oola, he nige bosowaina komiu etegana ni ba hanaha. 10 Keliso Yeisu eliyana Yehoba i ginolila ta tabwa ginol vavaluna, nuwana te oVR pagan waiwaisana ta ginolil, oV pagan waiwaisana o i lovivina-an nonowe tage eliyana ta nanawaa.
Keliso I Tubwela Ta Tabwa Boda Maisena
11 Komiu hi abimiu nige Yudiya gamagaliliyau i oola. He Yudiya hi ba lowagimiu hi ba, “Komiu nige oV gotomwa yoho paganina ku aahe i oola ama iyaka ha ahe, he komiu nige Yehoba wana gamagalau i oola, ama ya te Yehoba wana gamagalau.” (Yaa oSV pagan o gamagalau totoliya hi ginol, ge ana nuwatu i noek ya te tuwan ana labi elana.) He nuku nuwahikan te valila ga ku miola. 12 Saugena o ami bwaga i yapu Keliso elana. Komiu ku ola bwabwali, nige alamiu i gagan boda Isileli Yehoba wana gamagalau elal, ge bateli bolo Yehoba alonau ge Isileli hi ginol, komiu nige kaiwemiu i oola. Wami minamina panayawiya, nige waisi etega i gagan kaiwemiu ge tage alomiu wami atimatuwa nuku matamatan waisi o kaiwena, ge nige Yehoba ana aatena i gagan eliyamiu. 13 Yaa sauga ya Keliso Yeisu eliyana, oSV {komiu valila ami bwaga yayapona} Keliso saliyana iyaka i ahemiu ge ku mikelaubwa Yehoba elana.
14 Keliso iya oV atela i palaumwal inoke avalau ge avalau ta mibubun. Valila ama Yudiya ge komiu bolo nige Yudiya i oola ta pihigelgel-agila, inoke pihigelgel o i ola gana oV boda labui i walela. Yaa Keliso iya tuwana eliyana oV gana o i leke yoho, inoke oV boda labui i teli pamaisena ta tabwa boda maisena. 15 Yudiya wama Logugui loguguina i gewi, yaa Keliso oV Logugui o iyaka i pwamowasi. I ginol ola o inoke oV boda labui i teli pamaisena, yaka oV boda vavaluna maisena i ginol ge ta mibubun. 16 Keliso wana yaomal kolos eliyana oV boda labui wala pihigelgel i pwamowasi, i tubwela ta ola tuwan maisena ge i ahela ta sikal Yehoba elana. 17 He iya i nem ge oV mibubun wasana i papaatena-an, komiu eliyamiu bolo valila ami bwaga i yapu Yehoba elana, ge ama eliyama bolo ha mikelaubwa Yehoba elana. 18 He iyaka ta mibubun, kaiwena Keliso eliyana kilau boda labui wala sapu i gan ge bosowaila Yayaluwa Bwabwalena wana labe eliyana ta nem Tamala elana.
19 Inoke sauga ya komiu nige al ku oola bwabwali ge tovinvin, yaa alomiyau ge Yehoba wana gamagalau komiu towoho, komiu Yehoba ana un gamagaliliyau. 20 Komiu al ge limi toto Yehoba i tal ana ginol enuna. Ama apostolowau alomeyau ge palopitau ha ola limi ana wauwau, ge Keliso Yeisu iya limi o ana ekahiyan kona eliyana. 21 Limi ana ginol gegewena hi tubwi Keliso eliyana inoke limi i bwatabwata ge i tabwa limi bwabwalena Babala elana. 22 Komiu ku minaa Keliso eliyana, inoke Yehoba oV komiu alomiyau ge wana gamagalau gegewel i tubwemiu toyawe ku tabwa Yehoba alona ge Yayaluwana wali abamina.

- EPESO
- ←
- 2
- →

© 1947, 1997, 2011 The Bible Society of Papua New Guinea