- DIYON
- ←
- 15
- →

15
Yeisu I Ba, “Nau Oine Puna”
1 “Nau oine hot puna, ge Nam iya toeyowa. 2 OV {Lala bolo hi siuna eliyau ge nige hi eenon, gegewel} ni gotomwa yohil, yaa oV {lala gegewel bolo hi enon} ni abubunil, oV {laliya bolo hi nak} ni tomwa yohil, inoke nihi enon nabi. 3 Komiu iyaka ku waisi kaiwena oV {baaba bolo ya baunan eliyamiu} iyaka i abubunimiu. 4 Nuku minaa eliyau, inoke nau na minaa eliyamiu. Nige bosowaina lala etega totona ni enon ebo nige ni miminaa puna elana. I ola al komiu nige bosowaina nuku enon ebo nige nuku miminaa eliyau.
5 “Nau oine puna ge komiu lalana. Henala ebo ni minaa elau, ge nau na minaa elana, iya ni enon nabi. Yaa ebo nuku miluwagau, nige bosowaina oV bugul etega nuku ginol. 6 Henala ebo nige ni miminaa elau, iya i ola lala toto hi aliyoho ge i yakiwa. OV Lala ololana o hi bugul papahe inoke hi yoho tukan ginahaa ge nihi kalas. 7 Ebo nuku minaa elau ge no baaba ni minaa eliyamiu, bugul bolo nuwamiu nuku awanun kaiweliya, inoke nuku pwawa. 8 Ebo nuku enon nabi ge nuku ola no tohago, he toto ya oV Nam ni pawasawasa.
9 “Nau ya nunuwana-agimiu, i ola ya te Nam i nunuwana-agau. He nuku minaa no nunuwana gamwanaa. 10 Ebo oV no logugui nuku henapuan, inoke nuku minaa no nunuwana gamwanaa, ni ola nau oV Nam wana logugui ya henapuan ge ya minaa wana nunuwana gamwanaa. 11 OV Baaba ya ya baunan eliyamiu inoke no yaliyaya ni mina eliyamiu ge oV wami yaliyaya ni pakalaopop. 12 He no logugui iya hiwe: nuku penununuwana alomiyau elal ni ola nau ya nunuwana-agimiu. 13 Nige gamagal etega wana nunuwana ana bwata ni oola toto oV yawalina i talamwan wana heliyamwau kaiweliya. 14 Ebo nuku ginol ni ola no logugui, he komiu no heliyamwau. 15 Nige al na aawa totuwalali-agimiu, kaiwena totuwalali nige i aatena te wana tonowak oV hauna i giginol. Yaa nau ya awa heliyamwau-agimiu, kaiwena oV {bugul gegewena bolo ya hagoem Nam elana} iyaka ya pamasal eliyamiu. 16 Komiu nige ku hihileyau, yaa nau ya hilemiu nuku nok nuku na nuku enon, ge enomiu o ni mihot. Inoke oV hauna gun ebo nuku awanuni alau elana, Nam ni pewa. 17 He no logugui iya hiwe: nuku penununuwana-agimiu.”
Gamagalau abwe OV Tohago Nihi Pihigelgel-agil
18 Yeisu i ba, “Ebo panayawi gamagaliliyau nihi pihigelgel-agimiu, nuku nuwahikan te hi pihigelgel-agau houwan. 19 Binimala ebo nuku minek panayawi gamagaliliyau ali boda elana, inoke nihi nunuwana-agimiu ni ola komiu avaliyau. Yaa komiu nige ku miminek ali boda elana, nau ya hilemiwa gamwaliyaa. Inoke heiya te kaiwena panayawi gamagaliliyau hi pihigelgel-agimiu. 20 OV {Baaba toto ya baunan eliyamiu} nuku nuwahikan i ola hiwe: ‘Totuwalali nige oV wana babala i bwabwata lake.’ Ebo hi palopalomwan-agau, he komiu al ge nihi palopalomwan-agimiu. Ebo oV no baaba hi henapuan, he komiu al ge oV wami baaba nihi henapuan. 21 Nau kaiweu oV pagan ya nihi ginol eliyamiu, kaiwena oV {toto i patunau} nige hi aatena. 22 Binimala nige na nenem ge oV wali wasa na pepek, he nige ali woliwoli ni gagan wali gegi kaiwena. Yaa sauga ya nige wali epaepakuna i gagan wali gegi kaiwena. 23 Toto ebo i pihigelgel-agau, he i pihigelgel al Nam elana. 24 OV Ginol ololal nige sauga etega gamagal etega i giginol, nau ya ginol gamwaliyaa. Binimala nigeya, inoke nige ali woliwoli ni gagan wali gegi kaiwena. He oV ginol yawiyawi ya ginolil iyaka hi kite, yaa bwagana o, oV alou ge Nam hi pihigelgel-agima. 25 I masal i ola to inoke oV {baaba toto wali Logugui ana buki gamwanaa} i patunahot, toto i ba, ‘Hi pihigelgel-agau bwabwage nige wali puna i gagan.’
26 “Abwe Tolabe ni nem, iya Yayaluwa toto Yehoba ana aatena tutunahotina ana topamasal ge i tagilem Nam elana. Iya na patuna eliyamiu ni neem Nam elana ge oV wasau ni wasaan. 27 Yaa komiu al ge oV wasau nuku wasaan, kaiwena i telipunaa sauga toto oV tuwalali ya telipuna, alowau komiu ya.

- DIYON
- ←
- 15
- →

© 1947, 1997, 2011 The Bible Society of Papua New Guinea